
Mae CBAC wedi cymeradwyo’r deunydd hwn, sy’n cynnig cefnogaeth o ansawdd uchel ar gyfer cyflwyno cymwysterau CBAC.

 

Er bod y deunydd hwn wedi mynd trwy broses sicrhau ansawdd CBAC, y cyhoeddwr sydd â’r holl gyfrifoldeb am y cynnwys.

Cyflwyniad



Ynglŷn â’r cwrs

Yn ystod y cwrs hwn mae’n rhaid i chi astudio pedair uned, ac mae pob un yn cyfrannu pwysoliad gwahanol i’r cymhwyster TGAU:


•  Uned 1 Astudiaethau Manwl (Cymru a’r persbectif ehangach) – pwysoliad o 25 y cant o’r cymhwyster TGAU

•  Uned 2 Astudiaethau Manwl (Hanes yn canolbwyntio ar Ewrop/y byd) – pwysoliad o 25 y cant o’r cymhwyster TGAU

•  Uned 3 Astudiaeth Thematig, sy’n cynnwys astudiaeth o safle hanesyddol – pwysoliad o 30 y cant o’r cymhwyster TGAU

•  Uned 4 Gweithio fel hanesydd – Asesiad Di-arholiad – pwysoliad o 20 y cant o’r cymhwyster TGAU



Bydd yr astudiaethau hyn yn cael eu hasesu drwy dri phapur arholiad ac un uned ddi-arholiad.

Mae Unedau 1 a 2 yn cynnwys un arholiad awr o hyd yr un sy’n cynnwys cyfres o gwestiynau gorfodol. Bydd y rhain yn canolbwyntio ar ddadansoddi a gwerthuso ffynonellau a dehongliadau hanesyddol, yn ogystal â phrofi cysyniadau hanesyddol trefn dau.

Mae Uned 3 yn cynnwys arholiad 1 awr 15 munud o hyd sy’n cynnwys cyfres o gwestiynau gorfodol. Bydd y rhain yn canolbwyntio ar gysyniadau hanesyddol trefn dau fel parhad, newid, achos, canlyniad, arwyddocâd, tebygrwydd a gwahaniaeth.

Bydd Uned 4 yn cynnwys asesiad di-arholiad. Bydd yn cynnwys cwblhau dwy dasg, un yn canolbwyntio ar werthuso ffynonellau a’r llall yn canolbwyntio ar ffurfio dehongliadau hanesyddol gwahanol o hanes.



Ynglŷn â’r llyfr

Mae’r llyfr hwn yn ymdrin â dau opsiwn ar gyfer Uned 1 Astudiaethau Manwl – Cymru a’r persbectif ehangach:


•  Opsiwn 1A: Oes Elisabeth, 1558–1603

•  Opsiwn 1C: Dirwasgiad, Rhyfel ac Adferiad, 1930–1951



Dim ond un o’r opsiynau hyn bydd yn rhaid i chi ei astudio.


Sut bydd y llyfr hwn yn eich helpu gyda TGAU Hanes CBAC


Bydd yn eich helpu i ddysgu’r cynnwys

Mae nifer o fyfyrwyr yn poeni na fyddan nhw’n gwybod digon i ateb y cwestiynau yn yr arholiad. Mae’r testun gan yr awdur yn esbonio’r cynnwys allweddol yn glir ac yn eich helpu i ddeall pob pwnc. Mae pob pennod yn rhoi lefel addas o wybodaeth a manylion sydd eu hangen arnoch er mwyn eich helpu i roi atebion manwl ar gyfer yr arholiad.

Mae’r llyfr yn llawn ffynonellau. Mae hanes ar ei orau pan allwch chi weld beth gwnaeth pobl go iawn ei ddweud a’i wneud, ei deimlo a’i wylio. Gall ffynonellau fod o help mawr i chi ddeall y stori’n well a’i chofio gan eu bod nhw’n eich helpu i weld beth roedd y materion yn eu golygu i bobl ar y pryd.

Mae’r gweithgareddau yn awgrymu pa bethau dylech chi sylwi arnyn nhw neu feddwl amdanyn nhw yn y ffynonellau a’r testun. Maen nhw hefyd yn eich helpu i ymarfer y sgiliau dadansoddol sydd eu hangen i wella ym maes hanes.

Mae pob pennod yn cynnwys termau allweddol sy’n eich helpu i ddeall ystyr y geiriau, er mwyn i chi allu eu deall a’u defnyddio yn hyderus wrth ysgrifennu am y pwnc. Maen nhw i gyd wedi’u diffinio mewn Geirfa ar dudalennau 198–200.



Bydd yn eich helpu i baratoi at eich arholiad

Mae’r cwestiynau ymarfer yn y llyfr yn gwestiynau tebyg i rai arholiad sy’n rhoi cyfle i chi ymarfer sgiliau arholiad.

Mae’r arweiniad ar arholiadau ar ddiwedd pob uned (tudalennau 106–114 ar gyfer Oes Elisabeth, 1558–1603, a thudalennau 189–197 ar gyfer Dirwasgiad, Rhyfel ac Adferiad, 1930–51) yn cynnwys papur arholiad enghreifftiol yn ogystal ag arweiniad cam wrth gam, atebion enghreifftiol a chyngor ar sut i ateb mathau penodol o gwestiynau yn y papur Astudiaethau Manwl – Cymru a’r persbectif ehangach.

